

**ข่าวประชาสัมพันธ์**

**กรุงไทยยันระบบจองซื้อหุ้น OR “ไม่ล่ม” แนะนักลงทุนทยอยจองได้ “ไม่มีเต็ม” จนถึง 2 ก.พ.นี้**

กรุงไทยยืนยันระบบจองซื้อหุ้น OR ทำงานได้ปกติ แจงช่วงเช้าประชาชนและนักลงทุนรายใหม่ซึ่งต้องใช้เวลากรอกข้อมูล เข้าจองซื้อพร้อมกันจำนวนมาก ทำให้ระบบมีความล่าช้า อาจทำให้บางคนทำรายการไม่ได้ แนะออกจากระบบแล้วเข้าใหม่ หรือทยอยทำรายการในวันอื่น เพราะสามารถจองซื้อได้ถึงเวลา 12.00 น. วันที่ 2 กุมภาพันธ์นี้ โดยมีสิทธิได้รับจัดสรรหุ้นทุกคน

ธนาคารกรุงไทย เปิดเผยว่า ธนาคารกรุงไทยขอแจ้งว่า ระบบ Money Connect by Krungthai สามารถจองซื้อหุ้น OR ได้ตามปกติ เนื่องจากธนาคารได้เตรียมความพร้อมในการจองซื้อไว้ล่วงหน้า จึงยกระบบการบริการและเพิ่มระบบงานไอทีให้รองรับธุรกรรมการจองซื้อครั้งนี้

อย่างไรก็ตาม เนื่องจากเช้าวันที่ 24 มกราคม 2564 เวลา 9.00 น. (เวลาเริ่มเปิดจองซื้อ) มีผู้ที่สนใจเข้ามาจองซื้อหุ้น OR ผ่านช่องทาง Money Connect by Krungthai พร้อมกันเป็นจำนวนมาก นอกจากนี้ยังมีนักลงทุนรายใหม่ ที่เพิ่งเข้ามาใช้บริการครั้งแรกจำนวนไม่น้อย ซึ่งต้องกรอกข้อมูลตั้งต้นสำหรับการจองซื้อหลักทรัพย์ เช่น ชื่อ ที่อยู่ วิธิการรับหลักทรัพย์ กรอกข้อมูลการลงทุนและแบบประเมินความเสี่ยงการลงทุนในระบบ ทำให้ใช้เวลาอยู่ในระบบนาน จึงอาจส่งผลให้ระบบมีความล่าช้า ทำให้ลูกค้าบางท่านไม่สามารถทำรายการได้

ทั้งนี้ จึงขอแนะนำให้ผู้ใช้บริการกด refresh และลองใหม่อีกครั้ง หรือทยอยทำรายการจองซื้อหุ้น OR ในวันอื่นๆ โดยไม่จำเป็นต้องเข้ามาจองซื้อในวันนี้ เนื่องจากสามารถจองซื้อหุ้น OR ได้ตลอด 24 ชั่วโมง ผ่าน https://moneyconnect.krungthai.com และจองผ่านสาขากรุงไทยทั่วประเทศ ได้จนถึงเวลา 12.00 น. ของวันที่ 2 กุมภาพันธ์ 2564 โดยไม่ปิดการจองซื้อก่อนกำหนด และไม่มียอดจองซื้อเต็ม ทุกคนมีสิทธิได้รับการจัดสรรหุ้น เพราะใช้วิธิ Small Lot First โดยจะเป็นการจัดสรรหุ้นแก่นักลงทุนที่ต้องการอย่างทั่วถึงที่สุด

ทีม Marketing Strategy

โทร 0-2208-4174-8

24 มกราคม 2564